पटना । बिहार सरकार अंग्रेज क जमाना क करीब नौ दशक पुरान जेल कानून बदल देलक अछि। जेल महकमा क नाम सेहो बदलि गेल आ स्वरूप सेहो। आब कियो जेल नहि जाएत, जेल जायब आब इतिहास क गप भ गेल। बिहार क जेल आब सुधार गृह कहल जाएत। नवका जेल मैनुअल कए कैबिनेट मंजूर क लेलक अछि। नवका मैनुअल केंद्रीय गृह सचिव आरके सिंह कए सेहो नीक लागल अछि आ ओ दोसर राज्य सब कए सेहो एकरा ग्रहण करबा लेल कहता।
 नवका जेल मैनुअल क अनुसार अंग्रेज क जमाना क जेलर शब्द आब खत्म भ जाएत ओकर स्थान पर आब डिप्टी सुपरिंटेंडेंट आ सहायक जेलर क बदले असिस्टेंट सुपरिंटेंडेंट पद नाम भ गेल अछि। गृह विभाग क अधीन काज करनिहार कारा निरीक्षणालय क नाम आब 'कारा आ सुधार सेवा निरीक्षणालय' क देल गेल अछि।
 कारा महानिरीक्षक आनंद किशोर क अनुसार जेल मैनुअल कए विधि आ वित्त विभाग क स्वीकृति भेट गेल अछि। हाल मे केंद्रीय गृह सचिव जखन बिहार आयल छलाह त हुनकर समक्ष एकरा राखल गेल छल त ओ एहि स काफी प्रभावित भेल छलाह। ओ कहने छलाह जे इ लागू हेबाक चाही आ एकर एकटा प्रति हुनको पठाउल जाए ताकि ओ आन राज्य सब कए सेहो एहन व्यवस्था लागू करबाक लेल प्रस्ताव द सकताह।
 * सुरक्षा क ग्रेड क अनुसार अलग-अलग कक्ष मे राखल जाएत।
 * नवका युवा कैदी लेल अलग अरुण अपराधी वार्ड होएत।
 * भेंटकर्ता क फोटो, फिंगर प्रिंट क संग ओकर ब्योरा राखल जाएत। भेंटकर्ता क पहचान पत्र सेहो मुहैया करेबाक प्रावधान अछि। 